Little Mix
Little Mix (ent. Rhythmix) on brittiläinen tyttöyhtye, joka tuli kuuluisaksi voitettuaan Britannian X Factorin kahdeksannen tuotantokauden vuonna 2011. Yhtye muodostettiin kilpailun aikana Pudotusleiri-vaiheen jälkeen. Se on ohjelman historian ensimmäinen kokoonpano, joka on voittanut kisan. Yhtyeen jäsenet ovat Perrie Edwards, Jesy Nelson, Leigh-Anne Pinnock ja Jade Thirlwall. Little Mixin debyyttialbumi "DNA" julkaistiin vuoden 2012 lopulla ja ensimmäinen single ”Wings” ilmestyi elokuussa 2012. Yhtye julkaisi toisen levynsä "Saluten" loppuvuodesta 2013. Kolmas levy "Get Weird" julkaistiin 6. marraskuuta 2015. Ensimmäinen single neljänneltä albumilta, ”Shout Out to My Ex” julkaistiin lokakuussa 2016. Little Mix julkaisi neljännen studioalbuminsa "Glory Days" 18. marraskuuta 2016. "Glory Days: The Platinum Edition" julkaistiin marraskuussa 2017 kolmen uuden singlen kera.
22. kesäkuuta 2018 Little Mix julkaisi singlen ”Only You” Cheat Codes -yhtyeen kanssa. 30. syyskuuta yhtye ilmoitti julkaisevansa singlen ”Woman Like Me” yhdysvaltalaisen räppärin, Nicki Minajin kanssa. Single tuli ulos perjantaina 12. lokakuuta. 16. lokakuuta Little Mix ilmoitti, että he julkaisevat uuden, feminismipainotteisen albuminsa "LM5", 16. marraskuuta.
Little Mixin kaikki jäsenet ovat äänialaltaan lyyrisiä sopraanoja. Yhtye on saanut vaikutteita musiikkiinsa esikuviltaan, joita ovat Beyoncé, Rihanna, Michael Jackson, Destiny’s Child ja En Vogue.
Perrie Louise Edwards (s. 10. heinäkuuta 1993) syntyi ja kasvoi South Shieldsissä. Lapsuudessaan hän asui vähän aikaa myös Weymouthissa ja Uudessa-Seelannissa. Edwardsin vanhemmat ovat Alexander Edwards ja Deborah Duffy. Hänellä on Jonnie-niminen isoveli. "X Factorin" koe-esiintymisessä hän lauloi Alanis Morissetten kappaleen ”You Oughta Know”. Edwards on opiskellut esittäviä taiteita Newcastle Collegessa. Hänen musiikillisiin esikuviinsa kuuluvat muun muassa Christina Aguilera, Whitney Houston ja Steve Perry.
Edwards kihlautui One Directionin entisen jäsenen Zayn Malikin kanssa elokuussa 2013. Pari purki kihlauksen elokuussa 2015. Nykyään Edwards seurustelee englantilaisen jalkapalloilijan Alex Oxlade-Chamberlainin kanssa.
Jessica Louise ”Jesy” Nelson (s. 14. kesäkuuta 1991) syntyi Itä-Lontoossa, Romfordin kaupunginosassa. Hän kasvoi Essexissä yksinhuoltajaäitinsä Janice Whiten luona ja hänellä on kolme sisarusta. Nelson opiskeli draamaa ja musiikkia Abbs Cross Academy and Arts Collegessa ja oli omistautunut opiskelija. Hän kävi lisäksi Sylvia Young Theatre Schoolia. "X Factorin" koelauluissa Nelson esitti Jazmine Sullivanin kappaleen ”Bust Your Windows”. Kun Nelson liittyi Little Mixiin, hän joutui nettikiusaamisen kohteeksi. Nelson oli kihloissa Rixton -yhtyeen laulajan Jake Rochen kanssa, mutta he erosivat vuonna 2016.Hän on tapaillut entistä räppäriä, Harry Jamesia vuoden 2017 alusta lähtien.
Nelsonin musiikillisia inspiraatioita ovat olleet Spice Girls, TLC ja Missy Elliott.
Leigh-Anne Pinnock (s. 4. lokakuuta 1991) on kotoisin High Wycombesta, Buckinghamshiresta. Hänellä on kaksi vanhempaa siskoa, Sairah ja Sian-Louise. Ennen "X Factoria" Pinnock oli töissä Pizza Hutissa. Hän lauloi koelauluissa Rihannan kappaleen ”Only Girl”. Pinnockilla on jamaikalaisia ja barbadoslaisia sukujuuria. Hän on maininnut suurimmaksi esikuvakseen Mariah Careyn.
Helmikuussa 2015 Pinnock perusti Tumblriin osa-aikaisen muotiblogin nimeltä ”Leigh Loves”. Pinnock seurustelee jalkapalloilija Andre Grayn kanssa.
Jade Amelia Thirlwall (s. 26. joulukuuta 1992) syntyi ja kasvoi South Shieldsissä. Nuorena hän osallistui paikallisiin laulukisoihin ja pärjäsi niissä usein hyvin, mikä antoi rohkeutta lähteä "X Factoriin". Hän kävi kilpailun koelauluissa jo vuosina 2008 ja 2010 ja pääsi kummallakin kerralla sisään, mutta putosi kisasta Bootcamp-vaiheessa. "X Factorin" vuoden 2011 koelauluissa hän lauloi tuomareille The Beatlesin kappaleen ”I Want to Hold Your Hand”. Thirlwallilla on jemeniläisiä ja egyptiläisiä sukujuuria. Hän on myös käynyt esittävien taiteiden kursseja South Tyneside Collegessa. Thirlwall on maininnut Diana Rossin suosikkilaulajakseen.
Thirlwall paljasti vuonna 2016 julkaistussa Little Mixin vaiheista kertovassa kirjassa "Our World" kärsineensä anoreksiasta. Hän kertoi, että koulukiusaaminen ja perheenjäsenen kuolema olivat olleet laukaisevia tekijöitä sairastumiselle.
Thirlwall on seurustellut The Struts -yhtyeen basistin, Jed Elliotin kanssa vuoden 2016 tammikuusta lähtien.